Agt vermeende stropers in Krugerwildtuin vasgetrek | Maroela Media
Agt vermeende stropers in Krugerwildtuin vasgetrek
SANParke het Dinsdag bevestig dat agt vermeende renosterstropers in die Krugerwildtuin vasgetrek is.
Die vermeende stropers is Maandag in drie verskillende streke van die wildtuin aangekeer tydens 'n teenstropingsoperasie wat uitgevoer is deur wildbewaarders, die honde-eenheid asook 'n lugvleuel.
Glenn Phillips, besturende direkteur van die Krugerwildtuin, het in 'n verklaring gesê daar is tydens die inhegtenisneming beslag gelê op drie jaggewere, ammunisie en toerusting wat tydens stropery gebruik word.
Phillips het gesê stropingsverwante aktiwiteite kom daagliks in die wildtuin voor. "Ons toegewyde teenstropings-spanne, wat ons ore en oë in die veld is, is altyd daar om blitsig te reageer. Ons doen 'n beroep op stropers om die risiko om gevang te word op te weeg. Ons kan hul verseker die strop trek al hoe nouer om hulle nekke," het Phillips gesê.
Hy het verder 'n beroep op die publiek gedoen om na vore te kom met enige inligting wat kan lei tot die inhegtenisneming en vonnisoplegging van renosterstropers.
Westbury-moordsaak: Drie hoor eers dán oor borgtog
Hierdie probleem het 'n Diplomatieke oplossing. Die probleem is ook dat Nasionale Intelligensie "na bewering" steeds betrokke is. Die SA Regering kan met 'n enkele besoek aan Mosambiek 90% van die stroping in Kruger Wildtuin stop. Maar dit pas die regering nie.